
Уэртэн Алим и фэеплъу
Къэбэрдей-Балъкъэр, Дагъыстэн, Осетие Ищхъэрэ — Алание, Ингуш, Шэшэн, Къэрэшей-Шэрджэс, Адыгэ республикэхэм, Ставрополь крайм зи ныбжьыр илъэс 18-м нэмыса я бэнакIуэ 200-м нэблагъэ хэтащ спортымкIэ мастер Уэртэн Алим и фэеплъу Налшык щызэхэта зэхьэзэхуэм.
Я хьэлъагъ елъытауэ щIалэхэр гупибгъуу гуэшауэ зэхьэзэхуэр екIуэкIащ. Къэбэрдей-Балъкъэрым щыщхэу абы текIуэныгъэр къыщахьащ Семэн Тамерлан (кг 46-рэ), Чыржын Ислъам (кг 50), ТIажь Альберт (кг 60), Хьэжмэт Къантемыр (кг 66-рэ), Шырыт Астемыр (кг 90-м щIигъу).
Дыжьын медалхэр зыIэрагъэхьащ Мыд Алибэч (кг 60), Къардэн Ринат (кг 66-рэ), Борсэ Аскэр (кг 81-рэ). Ещанэ увыпIэр яубыдащ Жылокъуэ Тамерлан (кг 46-рэ), Мэш Мухьэмэд (кг 50), Шэшэн БетIал (кг 50), Шохаев Аслъэн (кг 55-рэ), Узденов Алим (кг 60), Ало Мухьэмэд (кг 66-рэ), Балъкъыз Алихъан (кг 73-рэ), Байсиев Амир (кг 81-рэ), Хьэгъэс Ратмир (кг 90), Думэныщ Ислъам (кг 90-м щIигъу).
Ахэр ягъасэ Емкъуж Мухьэмэд, Джэданэ Залым, Иванов Дмитрий, Мырзэ Теймураз, УнэшхуэлI Аслъэн, Бэгъуэт Мухьэмэд, Майсурадзе Айдин, Махуэ Анзор сымэ.
Хьэтау Ислъам.
Медалибгъу я Iэрылъхьэу
ЩэкIуэгъуэ мазэм и кIэухым Адыгейм щекIуэкIащ алыдж-урым бэнэкIэмкIэ урысейпсо зэхьэзэхуэ. Къэбэрдей-Балъкъэрым икIахэм абы медалибгъу щызыIэрагъэхьащ.
Зыхэта хьэлъагъым елъытауэ зэхьэзэхуэм текIуэныгъэр къыщахьащ Локьяев Жамболэт (кг 59-рэ), Кабалоев Заур (кг 66-рэ), Чыл Къазбэч (кг 75-рэ), Сокъур Артур (кг 85-рэ) сымэ. Дыжьын медалхэр зыIэрагъэхьащ Уэршэкудыгъу Аскэррэ (кг 71-рэ) Жылокъуэ Замиррэ (кг 98-рэ), жэзыр къалъысащ Курамагомедов Заур (кг 66-рэ), Дадэ Ислъамбэч (кг 71-рэ), Дыгъужь Азэмэт ( кг 85-рэ).
Темыр Дисанэ.
БэнэкIэм зыщыхуагъасэ пэш къызэIуах
Шэджэм къалэм щаухуащ бэнэкIэ зэмылIэужьыгъуэхэм зыщыхуагъасэ пэш ин.
Зэуэ цIыхуи 150-рэ зыщIэхуэну а ухуэныгъэм сом мелуанипщIым щIигъу текIуэдащ. Абы щыщу сом мелуан 1,5-р псапащIэхэм къыхалъхьащ, адрейр щIыналъэ бюджетым къыхэкIащ.
Физкультурэ-узыншагъэр щрагъэфIакIуэ комплексым бгъурыту зэращIам и фIыгъэкIэ, абы спортым и унэтIыныгъэ псомкIи уи Iэпкълъэпкъым зыщебгъэужьыну IэмалыфI къует. Иджы а зы унэм укъыщIэмыкIыу псы есыным, атлетикэ хьэлъэм, бэнэкIэ зэмылIэужьыгъуэхэм, нэгъуэщI куэдми зыхуебгъэсэфынущ.
Ухуэныгъэр щрагъэкIуэкIым тренерхэмрэ спортсменхэмрэ я лъэIухэри къалъытащ. Пэшхэм хьэуар щызыгъэкъабзэхэр зэпэщу хуащIащ, щыгъын зэхъуэкIыпIэ, гъэсакIуэхэм я пэш щхьэхуэ, нэгъуэщI зыхуей псомкIи къызэгъэпэщащ ар.
КIарэ Элинэ.
